चर्चा है कि बसपा जहां रामनगर में सपा से सीधे दो-दो हाथ करेगी वहीं विधानसभा दरियाबाद में उसने मुकाबले को त्रिकोणीय बना दिया है। जबकि बसपा के राज्यमंत्री संग्राम सिंह वर्मा बाराबंकी में कांग्रेस व सपा, भाजपा तथा निर्दलीय मुकेश सिंह से घिरकर कड़े मुकाबले में जा फंसे नजर आ रहे हैं। जहां तक सवाल है कि जैदपुर का तो वहां अभी चुनावी युद्ध कांग्रेस और सपा के बीच फंसा नजर आ रहा है। बसपा यहां आगे आने के लिए जद्दोजहद कर रही है। हैदरगढ़ में बसपा पिछले कई चुनावों से नम्बर तीन पर ही रही है यहां पर पार्टी का प्रयास है कि वह मुख्य लड़ाई में आ जाये। फिलहाल बसपाइयों का दावा यही है कि उनकी टक्कर भाजपा से है और वे सफलता से आगे बढ़ रहे है। कुर्सी विधानसभा में बसपा विधायक रही मीता गौतम का चुनाव उनके अपने कर्मों की वजह से ठहराव की ओर नजर आ रहा है। जनता से दूरी और कोई उल्लेखनीय विकास न करवा पाना मीता के लिए परेशानी का सबब सा साबित हो रहा है। दरियाबाद में जरूर विवेकानंद पाण्डे ने कांग्रेस व सपा के साथ बसपा को खड़ा कर मुकाबले को त्रिकोणीय बना दिया है। लेकिन यहां बसपा के लिए भाजपा प्रत्याशी पंडित सुन्दर लाल दीक्षित सिरदर्द बने दिखाई दे रहे हैं।